แบงก์แม่กรุงศรีตั้งผู้บริหารรุกธุรกิจ
MUFG แต่งตั้งผู้บริหารระดับสูงกรุงศรีให้ดำรงตำแหน่ง Executive Officer


28 พ.ค. 2563

มิตซูบิชิ ยูเอฟเจ ไฟแนนเชียล กรุ๊ป (Mitsubishi UFJ Financial Group หรือ MUFG) กลุ่มสถาบันการเงินที่ใหญ่ที่สุดในญี่ปุ่นและหนึ่งในกลุ่มสถาบันการเงินที่ใหญ่ที่สุดของโลก แต่งตั้งนายไพโรจน์ ชื่นครุฑ ประธานคณะเจ้าหน้าที่ด้านกลยุทธ์และวางแผนธุรกิจองค์กร ธนาคารกรุงศรีอยุธยา จำกัด (มหาชน) ให้ดำรงตำแหน่ง Executive Officer ของ MUFG
นายไพโรจน์ เป็นผู้บริหารระดับสูงของกรุงศรีที่ดูแลรับผิดชอบด้านกลยุทธ์และการวางแผนธุรกิจของธนาคาร ด้วยประสบการณ์และความเชี่ยวชาญกว่า 25 ปี ในธุรกิจการเงินเพื่อรายย่อย ในตำแหน่งผู้บริหารสูงสุดของหลากหลายองค์กรรวมถึงกรุงศรี ออโต้ และ บริษัท จีอี แคปปิตอล ออโตลีส จำกัด (มหาชน) นายไพโรจน์เป็นหนึ่งในผู้นำกรุงศรีที่มีส่วนร่วมขับเคลื่อนองค์กรสู่การเป็นสถาบันการเงินที่มีความสำคัญเชิงระบบ (D-SIB) การได้รับการแต่งตั้งตำแหน่งสำคัญของ MUFG ในครั้งนี้ สะท้อนถึงการยอมรับและชื่นชมในความรู้ความสามารถของนายไพโรจน์อย่างแท้จริง
นายไพโรจน์ จะทำงานในหน้าที่และความรับผิดชอบในตำแหน่งประธานคณะเจ้าหน้าที่ด้านกลยุทธ์และวางแผนธุรกิจองค์กรของกรุงศรี ควบคู่ไปกับบทบาทในตำแหน่ง Executive Officer ของ MUFG โดยจะผสานศักยภาพอันโดดเด่นระหว่างกรุงศรีและ MUFG และส่งเสริมการแลกเปลี่ยนแบ่งปันความรู้ความสามารถระหว่างกัน เพื่อร่วมกันสร้างโอกาสทางธุรกิจสู่การเติบโตอย่างยั่งยืนต่อไป